Агенцијата за заштита на правото на слободен пристап до информациите од јавен карактер, врз основа на член 109 став 9 од Законот за општата управна постапка (“Службен весник на Република Македонија“ бр. 124/2015), а согласно член 27и член 34 став 1 од Законот за слободен пристап до информации од јавен карактер (“Службен весник на Република Северна Македонија“ бр. 101/2019), и согласно Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр.60/20), постапувајќи по Жалбата изјавена од Здружението на граѓани Центар за граѓански комуникации ЦГК – Скопје, преку полномошник Герман Филков, претседател на Здружението, поднесена против Агенцијата за разузнавање, по предметот Барање за пристап до информации од јавен карактер, на 22.04.2024 година, го донесе следното

**Р Е Ш Е Н И Е**

1. Жалбата изјавена Здружението на граѓани Центар за граѓански комуникации ЦГК – Скопје, преку полномошник Герман Филков, претседател на Здружението, поднесена против Агенцијата за разузнавање, заведена во Агенцијата под бр. 08-105 на 05.04.2024 година, по предметот Барање за пристап до информации од јавен карактер, **СЕ УВАЖУВА.**
2. **Предметот се враќа на повторно постапување пред првостепениот орган.**

**3. Имателот на информации е должен да го спроведе ова Решение во рок од 15 дена од денот на неговиот прием и за истото да ја извести Агенцијата.**

**О Б Р А З Л О Ж Е Н И Е**

Здружението на граѓани Центар за граѓански комуникации ЦГК – Скопје, како што е наведено во Жалбата на 01.04.2024 година, поднело Барање за пристап до информации од јавен карактер до Агенцијата за разузнавање, со кое побарало по е-маил да му се достави електронски запис од следната информација:

„1. Во колку случаи сте обезбедиле податоци од Регистарот на вистински сопственици?

 2. За колку лица се однесувале обезбедените податоци од Регистарот на вистински сопственици?

 3. На кој начин ги обезбедивте податоците - со директен пристап до Регистарот на вистински сопственици или посредно, преку Централниот регистар?

 4. Колку иницијативи сте доставиле до Управата за финансиско разузнавање во врска со член 130 од Законот за спречување перење пари и финансирање тероризам?

 5. Во колку случаи, по утврдувањето на вистинскиот сопственик, сте се посомневале во веродостојната на податоците?“.

Постапувајќи по ова Барање, Имателот на информации до Барателот преку електронска пошта доставил Одговор на барање во кое е наведено: “...Прашања 1, 2 и 3 од Барањето ...Заради фактот што повеќето од информациите со кои работи Агенцијата се класифицирани, не сме во можност да споделиме во колку случаи и на кој начин сме обезбедиле податоци од Регистарот на вистински сопственици и како сме постапиле ...Прашања 4 и 5 од Барањето ...детали и број на случаи во кои се вршела проверка на веродостојноста на податоците, не сме во можност да споделиме заради класифицираниот карактер на истите..“.

Незадоволен од погоре наведениот Одговор, Барателот на информации на 05.04.2024 година поднесе Жалба до Агенцијата, заведена во архивата на Агенцијата под бр.08-105. Во Жалбата е наведено: „...Во својот одговор, Агенцијата за разузнавање наместо бараните информации, наведува општи одговори и тоа групни за по неколку од поставените прашања за добивање информации од јавен карактер. Притоа, наместо побараните информации под реден број 1, 2 и 3 од барањето, крајно, Агенцијата за разузнавање наведува дека “Заради фактот што повеќето од информациите со кои работи Агенцијата се класифицирани, не сме во можност да споделиме во колку случаи и на кој начин сме обезбедиле податоци од Регистарот на вистински сопственици и како сме постапиле“.... Како одговор пак, на побараните информации од барањето со реден број 4 и 5, Агенцијата за разузнавање наведува дека “не е во можност да ги сподели бараните информации, заради класифицираниот карактер на истите...“.

Агенцијата со електронски допис бр.08-105 од 05.04.2024 година, ја препрати Жалбата до имателот на информации и побара во рок од 7 дена да се произнесе по истата и до Агенцијта да ги достави сите списи во врска со предметот.

Имателот на информации на 12.04.2024 година, по електронски пат, до Агенцијата достави Одговор на жалба бр.04-860/1 од 11.05.2024 година, заведен во Агенцијата под бр.08-105. Во Одговорот на жалба е наведено: “...Агенцијата за разузнавање согласно член 16 од Законот за Агенција за разузнавање (Сл Весник на РСМ бр. 21/21), остварува меѓуинституционална соработка со органите на државна управа, јавните институции и други правни лица за прашања од заеднички интерес. Во тие рамки, за вршење на активностите од својата надлежност, Агенцијата користи достапни регистри, бази, евиденции, вклучително и податоци од Централниот регистар. Сите податоци и информации кои произлегуваат од таквата соработка претставуваат класифициран податок и не се информации од јавен карактер.... Согласно член 67 став 2 од Законот за Агенција за разузнавање за класифицирани информации се сметаат извештаи, документи, податоци и извори на податоци од надлежност на Агенцијата кои согласно закон или друг пропис се означени со соодветен степен на доверливост. ..Согласно член 8 од Законот за класифицирани информации (Сл. Весник на РСМ бр.275/19), степенот на класификација на информацијата го определува создавачот на информацијата“. Оттука произлегува дека и квантумот на пребарувања и користење на одредени бази на податоци кои се од безбедносен интерес за Агенцијата за разузнавање, претставува класифициран податок, и бараните информации не можат да се издвојат од класифицираните документи.... Агенцијата за разузнавање е посебен орган на државна управа која собира податоци и информации од странство користејќи тајни методи и средства (член 13 од Законот за Агенција за разузнавање), а согласно член 67 од истиот закон: “Вработените во Агенцијата се должни да ракуваат и да ги чуваат класифицираните информации кој произлегуваат од вршење на работите во Агенцијата согласно Законот за класифицирани информации..“.

Агенцијата за заштита на правото на слободен пристап до информациите од јавен карактер, постапувајќи согласно одредбите од Законот за слободен пристап до информации од јавен карактер, ја разгледа Жалбата изјавена од Барателот на информацијата, истата **ЈА УВАЖИ и предметот го врати на повторно постапување пред првостепениот орган,** поради следното:

Агенцијата за заштита на правото на слободен пристап до информациите од јавен карактер, по разгледувањето на Жалбата и другите списи во врска со предметот, утврди дека Имателот на информации не постапил согласно одредбите од Законот за слободен пристап до информации од јавен карактер, поради следното:

Имателот на информации не ги испочитувал одредбите од Законот за слободен пристап до информации од јавен карактер,со тоа што не постапил согласно член 20 став 1 од Законот за слободен пристап до информации до јавен карактер кој гласи “Ако имателот на информации позитивно одговори на барањето или ако барањето делумно или целосно го одбие, за тоа ќе донесе **решение**“.

Во конкретниот случај, Имателот на информации во Одговорот на барање одбива пристап до бараните информации со образложение дека бараните информации претставуваат класифицирани информации без притоа да приложи доказ за тоа.

Агенцијата му укажува на Имателот на информации, дека доколку бараните информации претставуваат исклучок од Законот за слободен пристап до информации од јавен карактер, бил должен да донесе решение за одбивање врз основа на членот 6 став 1 точка 1 од Законот за слободен пристап до информации, со основ дека бараната информација е класифицирана информација со степен на класификација „доверливо“ согласно Законот за класифицирани информации, со спроведен тест на штетност како задолжителна постапка при одбивање на пристапот до бараната информација регулиран во член 3 точка 6 и член 6 став 3 од Законот за слободен пристап до информации од јавен карактер, со кое се утврдува дека со објавувањето на таквата информација последиците врз интересот кој се заштитува се поголеми од јавниот интерес.

 Имено, доколку бараните информации претставуваат класифицирана информација при повторното постапување е должен до Агенцијата да достави доказ дека бараните информации претставуваат исклучок од Законот, односно дека се строго доверливи согласно Законот за класифицирани информации („Сл.Весник на Република Северна Македонија“ бр.275/2019), со ознака дека се строго доверливи и датум на класификација.

При повторното постапување Агенцијата за заштита на правото на слободен пристап до информациите од јавен карактер му укажува на Имателот на информации дека согласно член 6 став 1 точка 3 од Законот за класифицирани информации „класифицирана информација“ е информација од делокругот на работа на орган на државната и локалната власт основан согласно Уставот на Република Северна Македонија и со закон, правно лице основано од Републиката или од општините, градот Скопје и општините во градот Скопје или други правни лица којашто се однесува на јавната безбедност, одбраната, надворешните работи или безбедносни или разузнавачки активности на државата која согласно со закон мора да се заштити од неовластен пристап и е обележана со соодветен степен на класификација согласно со овој закон. Класифицирани информации може да претставуваат и документи, технички средства, машини, опрема, односно одвоени компоненти или оружје или алати што се произведени или се во процес на производство, како и доверливите пронајдоци што се однесуваат на одбраната и се од интерес на безбедноста на државата.

Поради погоре наведеното, Агенцијата за заштита на правото за слободен пристап до информации од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена.

 **Директор,**

 **Пламенка Бојчева**